獨家訪問:搏殺20年 工作狂失衡 唐詩詠財多身子弱 捱到七勞八損
視后唐詩詠過往廿年一直工作,雖然令她獲得一筆積蓄,現時無後顧之憂,能隨心所欲,然而多年來壓力積聚,她坦言現時即使停下來,但已七勞八損,多年來的虛耗令身體特別虛弱,要繼續好好調理,不過她坦言幸而多年來一直有調整心理方面,不斷提醒自己不要忽上忽落。
離開無綫近年半的唐詩詠早前為HOY TV到英國多個城市拍攝旅遊特輯,她不諱言拍此節目時有離奇無比的動力,而節目播出後,不少觀眾表示看到不一樣的唐詩詠,更能從她的表情、舉動感受到其喜樂及佻脫的一面。詩詠接受本報獨家專訪時坦言不少人都跟她這樣說:「我諗係因為以前自己嘅諗法同依家好唔同,以前我會將所有諗法放喺工作上,而我又係一個好工作狂嘅人,對自己嘅要求會高,呢個係做演員必需要有嘅,但係如果能夠拍完一套劇休息一陣再拍,咁先可以搵到平衡,我之前就係失去咗呢個Balance,過去20年我都不停工作,好少認真去生活,呢個係我依家開心咗嘅原因,呢段時間我先可以真真正正咁生活,其實同好多人一樣,都係朝早起身,做吓自己想做嘅嘢,睇吓戲咁,因為你冇壓力包圍住,咁先可以令你真正放鬆到。」
詩詠於這一年時間亦發掘了不少興趣,好似跑步、冥想、整麵包等,令她發現原來做「學生」好幸福:「以前同大家交流都係講吓最近拍緊乜嘢戲、放飯食啲乜咁,依家生活圈子擴大咗,喺興趣班我認識咗好多唔同圈子、年紀嘅朋友,我哋傾偈話題已經唔係個角色點去演,而係個麵包點樣整先好食,開拓咗我另一個新天地。」
期待Mr. Right出現
已單身多時的她被問到有否結識到新對象或有想成家立室的諗頭時,她說:「反而家庭呢方面我以前會諗多啲,依家我明白一個道理係自己先要了解自己,要懂得同自己相處、懂得愛自己,先至會有平衡、健康、開心嘅關係。愛情方面,我覺得搵到一個適合同我過下半生嘅人就已經好足夠,最緊要三觀啱,大家生活又協調,呢件係一件好開心嘅事,我都會一路期待住。」辛勤多年,亦令詩詠擁有一定積蓄,令她現時安心選擇,沒後顧之憂:「做咗咁多年,我都儲咗一筆錢,買咗幾多樓唔好講,資產一定有,點解過往20年我要搬近公司,因為我一直希望可以用一段時間去努力,令我往後可以隨心所欲。」
詩詠不諱言雖然離開娘家一年多,但都好懷念以往開工的點滴:「我成日都會同啲幕後食飯,佢哋都有講拍攝上嘅嘢,呢樣係我最掛住,好懷念以前拍一套劇3個月大家點樣去努力,去諗場戲、點樣拍好佢,呢啲都係我好掛住嘅!但亦都因為過往長時間咁樣,慶幸依家生活同工作上搵到平衡,暫時覺得呢個平衡先係最重要。」說到多年來劇接劇捱壞了身子,免疫系統更一度出現問題,詩詠不諱言身體已七勞八損:「一停落嚟身體都會特別虛弱,雖然之前我都好努力調理身體,但虛耗太多,呢樣嘢係好漫長,我覺得以前拍嘢我一路有調整心理,會提醒自己唔好忽上忽落,呢樣反而好好彩。過去20年嘅壓力都積累喺身體內,我終於明白點解有啲演員係兩年拍一套,係真係有原因,依家要嘅唔係純粹工作上帶畀你嘅滿足感,而係生活上嘅寧靜。」問到無綫有否找她回巢拍劇?她謂:「其實我同公司關係一直好好,所以係仲有合作機會嘅,至於去邊度拍先,呢啲緣分嚟就會嚟,我都不停睇好多唔同嘅劇集,希望可以同唔同人合作,擦出火花。」
本文連結 : https://orientaldaily.on.cc/content/娛樂/odn-20240411-0411_00282_001/獨家訪問:搏殺20年--工作狂失衡--唐詩詠財多身子弱--捱到七勞八損